# Dunakeszi Város Önkormányzata Képviselő-testületének

**35/2015. (XII.02.) önkormányzati rendelete** **az önkormányzati adóügyekre vonatkozó adóeljárási szabályokról**

Dunakeszi Város Önkormányzatának Képviselő-testülete Magyarország Alaptörvénye 32. cikk (1) bekezdés h) pontjában és a Magyarország helyi önkormányzatairól szóló 2011. évi CLXXXIX. törvény 13. § 13. pontjában meghatározott feladatkörében eljárva, az adózás rendjéről szóló 2003. évi XCII. törvény 38. § (6) bekezdésben és 175. § (24) bekezdésben, a helyi adókról szóló 1990. évi C. törvény 42/C. § (4) bekezdésében és 43. § (3) bekezdésében kapott felhatalmazása alapján, a következőket rendeli el:

**1. Általános rendelkezések**

**1. §**

E rendelet alkalmazásában:

1. *adóhatóság*: Dunakeszi Város önkormányzati adóhatósága

2. *adókötelezettség*: a bevallási, a bejelentési, a változás bejelentési és adatszolgáltatási kötelezettség

**2. Bejelentési, bevallási, adatszolgáltatási kötelezettségek teljesítése és kérelmek benyújtása**

**2. §**

(1) Az adózó az adóhatóság felé fennálló adókötelezettségét az önkormányzati adóhatóság hatáskörébe tartozó adók és díjak tekintetében az önkormányzat honlapján közzétett nyomtatványokon teljesítheti.

(2) Az adóhatósághoz teljesítendő adókötelezettségeket az önkormányzat által közzétett módon, elektronikus úton is teljesíthetik.

(3) Amennyiben az adózó helyett annak képviselője nyújtja be elektronikusan az adóbevallást, úgy legkésőbb az első elektronikus ügyintézés időpontját megelőző munkanapon az erre rendszeresített és az önkormányzat honlapján közzétett nyomtatványt kitöltve, papíralapon köteles bejelenteni képviseleti jogosultságát az adóhatósághoz.

(4) Az adóhatóságnál elektronikus ügyintézés céljából nem regisztrált adózó az önkormányzat honapján közzétett nyomtatványt kinyomtathatja és kézzel kitöltheti, majd azt aláírva az adóhatósághoz személyesen vagy postai úton benyújthatja.

**3. §**

(1) Az adóhatóság az adókötelezettség teljesítéséhez nyomtatványt, elektronikus űrlapot rendszeresít.

(2) A bevallási nyomtatványokat - ideértve az adóhatóság honlapján közzétett informatikai alkalmazásokat - a benyújtásukra előírt határidőt megelőzően legalább 30 nappal kell közzétenni.

**3. Záró rendelkezések**

**4.§**

A rendelet 2016. január 1. napján lép hatályba.

**Dr. Molnár György                                                                      Dióssi Csaba**

**jegyző                                                                                  polgármester**

Kihirdetési záradék:

Kihirdetve: 2015.(XII. 02.)

**Dr. Molnár György**

**Jegyző**